Μπουλντόγκ

Το μπουλντόγκ ανήκει στη κατηγορία των μολοσσών. Είναι μία μεσαίου μεγέθους ράτσα σκύλου που προέρχεται από την Μεγάλη Βρετανία.  Άλλες ονομασίες της ράτσας είναι Αγγλικό μπουλντόγκ ή Βρετανικό μπουλντόγκ.  

 Ιστορία 
Η πρώτη αναφορά στη λέξη "μπουλντόγκ" χρονολογείται το 1631 ή το 1632 σε μια επιστολή ενός άνδρα που ονομάζεται Preswick Eaton. Ο χαρακτηρισμός "μπουλ" (bull=ταύρος) εφαρμόστηκε λόγω της χρήσης του σκύλου στο άθλημα της ταυρομαχίας. Το 1835 οι ταυρομαχίες απαγορεύθηκαν στην Αγγλία και η ράτσα σχεδόν εξαφανίσθηκε. Όπως και σε άλλες περιπτώσεις, ήταν οι φίλοι της ράτσας που την βοήθησαν και οδήγησαν στη σημερινή μορφή του φιλικού οικογενειακού σκύλου. Τα μπουλντόγκ ως κατοικίδια προωθούνταν από τον έμπορο σκύλων Bill George. Το 1864, μια ομάδα εκτροφέων μπουλντόγκ υπό τον R. S. Rockstro ίδρυσαν την πρώτη Λέσχη Μπουλντόγκ. Τρία χρόνια μετά τα εγκαίνια του, το Club έπαψε να υπάρχει, χωρίς να έχει διοργανώσει ούτε ένα show. Το κύριο επίτευγμα του Rockstro Bulldog Club ήταν μια λεπτομερής περιγραφή του μπουλντόγκ, γνωστό ως Πρότυπο Philo-Kuan. Ο Samuel Wickens, ταμίας του συλλόγου, δημοσίευσε αυτή την περιγραφή το 1865 με το ψευδώνυμο Philo-Kuan. 

Βέβαια, η εμφάνιση του σημερινού μπουλντόγκ δεν έχει πολλά κοινά με αυτή του παλιού μονομάχου.   

 Εμφάνιση 

Έχει μεγάλο κεφάλι, έναν εμφανή προγναθισμό, ζάρες και ρυτίδες, μικρά Μάτια, μικρά επίσης ρουθούνια, πεσμένα ή ορθωμένα αυτιά, κοντή ουρά και κοντό και κολλητό τρίχωμα. Το τρίχωμα μπορεί να έχει ενιαίο χρώμα με μαύρη μάσκα ή μουσούδα, τιγρέ, κόκκινο, ξανθό και οι αποχρώσεις τους, το λευκό, καθώς επίσης και συνδυασμοί του λευκού με κάποιο από τα παραπάνω. Το βάρος τους κυμαίνεται από 18 έως 25 κιλά. 

 Χαρακτήρας 
Η στάση ενός μπουλντόγκ πρέπει να είναι "σταθερή και ευγενική, αποφασιστική και θαρραλέα (όχι μοχθηρή ή επιθετική), και η συμπεριφορά πρέπει να είναι ειρηνική και αξιοπρεπής. Αυτά τα χαρακτηριστικά πρέπει να συνυπολογίζονται από την έκφραση και τη συμπεριφορά". Προτιμά την καθιστική ζωή. Ζει 8 έως 10 χρόνια. Τα πάει καλά με παιδιά και αλλά ζώα αλλά είναι σημαντικό να λαμβάνουν σωστή εκπαίδευση και κοινωνικοποίηση. Τα μπουλντόγκ έχουν μια μακρόχρονη σχέση με τον αγγλικό πολιτισμό, όπως έγραψε το BBC: "σε πολλούς το μπουλντόγκ είναι μια εθνική εικόνα, που συμβολίζει το θάρρος και την αποφασιστικότητα".

Είναι σκυλί που μπορεί να υπερασπιστεί το αφεντικό και τον εαυτό του, καθώς φέρει (όπως όλοι οι μολοσσοί) δυνατά σαγόνια.

 Παραπομπές 

Κατηγορία:Φυλές σκύλων
Κατηγορία:Φυλές σκύλων της Διεθνούς Κυνολογικής Ομοσπονδίας